CELEX: 62017CN0454
Language: el
Date: 2017-07-27 00:00:00
Title: Υπόθεση C-454/17 P: Αναίρεση που άσκησε στις 27 Ιουλίου 2017 ο Vincent Piessevaux κατά της αποφάσεως που εξέδωσε το Γενικό Δικαστήριο (πρώτο τμήμα) στις 17 Μαΐου 2017 στην υπόθεση T-519/16, Vincent Piessevaux κατά Συμβουλίου της Ευρωπαϊκής Ένωσης

6.11.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 374/14
            
         Αναίρεση που άσκησε στις 27 Ιουλίου 2017 ο Vincent Piessevaux κατά της αποφάσεως που εξέδωσε το Γενικό Δικαστήριο (πρώτο τμήμα) στις 17 Μαΐου 2017 στην υπόθεση T-519/16, Vincent Piessevaux κατά Συμβουλίου της Ευρωπαϊκής Ένωσης
   (Υπόθεση C-454/17 P)
   (2017/C 374/19)
   Γλώσσα διαδικασίας: η γαλλική
   
      Διάδικοι
   
   
      Αναιρεσείων: Vincent Piessevaux (εκπρόσωπος: L. Ponteville, δικηγόρος)
   
      Αντίδικος κατ’ αναίρεση: Συμβούλιο της Ευρωπαϊκής Ένωσης
   
      Αιτήματα
   
   Ο αναιρεσείων ζητεί από το Δικαστήριο:
   
               —
            
            
               να αναιρέσει την απόφαση του Γενικού Δικαστηρίου της 17ης Μαΐου 2017 στην υπόθεση T-519/16·
            
         
               —
            
            
               να δεχθεί τα αιτήματα της προσφυγής του αναιρεσείοντος ενώπιον του Γενικού Δικαστηρίου·
            
         
               —
            
            
               να καταδικάσει το Συμβούλιο της Ευρωπαϊκής Ένωσης στα δικαστικά έξοδα και των δύο βαθμών δικαιοδοσίας.
            
         
      Λόγοι αναιρέσεως και κύρια επιχειρήματα
   
   Ο πρώτος λόγος αναιρέσεως αντλείται από παραβίαση της αρχής της ίσης μεταχειρίσεως και από παράβαση του άρθρου 77 του Κανονισμού Υπηρεσιακής Καταστάσεως των υπαλλήλων της Ευρωπαϊκής Ένωσης (στο εξής: KYK) και του άρθρου 11, παράγραφος 2, του παραρτήματος VIII του εν λόγω ΚΥΚ. Το Γενικό Δικαστήριο υπέπεσε σε πλάνη περί το δίκαιο, απορρίπτοντας την ένσταση ελλείψεως νομιμότητας της ανακοινώσεως στο προσωπικό 113/11 που εξέδωσε η αρμόδια για τους διορισμούς αρχή (στο εξής: ΑΔΑ) του Συμβουλίου, με την οποία εισάγεται παρέκκλιση από το άρθρο 9, τρίτο εδάφιο, τελευταία περίοδος, της αποφάσεως του Συμβουλίου της 11ης Οκτωβρίου 2011 περί θεσπίσεως των γενικών εκτελεστικών διατάξεων των άρθρων 11 και 12 του παραρτήματος VIII του ΚΥΚ για τη μεταφορά των συνταξιοδοτικών δικαιωμάτων (στο εξής: ΓΕΔ του 2011), παρέκκλιση βάσει της οποίας οι γενικές εκτελεστικές διατάξεις της 29ης Απριλίου 2004 (στο εξής: ΓΕΔ του 2004) θα εξακολουθούν να ισχύουν μόνο στις περιπτώσεις που η ΑΔΑ έχει κοινοποιήσει στον ενδιαφερόμενο πρόταση προσαυξήσεως, την οποία αυτός αποδέχτηκε πριν από την έναρξη ισχύος των ΓΕΔ του 2011. Συγκεκριμένα, η αιτιολόγηση, στις σκέψεις 68 έως 71 της αναιρεσιβαλλομένης αποφάσεως, της εν λόγω απορρίψεως της ενστάσεως αυτής αντιβαίνει στην αρχή της ίσης μεταχειρίσεως καθώς και στο άρθρο 77 του ΚΥΚ και στο άρθρο 11, παράγραφος 2, του παραρτήματος VIII, του εν λόγω ΚΥΚ.
   Ο δεύτερος λόγος αναιρέσεως αντλείται από παραμόρφωση του προβληθέντος από τον αναιρεσείοντα πρώτου σκέλους του τρίτου λόγου ακυρώσεως, παράλειψη αποδόσεως της οφειλόμενης αποδεικτικής αξίας στα έγγραφα, έλλειψη αιτιολογίας και παραβίαση της αρχής της ίσης μεταχειρίσεως. Συγκεκριμένα, το Γενικό Δικαστήριο υπέπεσε στις ακόλουθες πλάνες περί το δίκαιο:
   
               —
            
            
               στις σκέψεις 73, 74, 80 και 81 της αναιρεσιβαλλομένης αποφάσεως παραμόρφωσε το πρώτο σκέλος του τρίτου λόγου ακυρώσεως και δεν απέδωσε την οφειλόμενη αποδεικτική αξία στα έγγραφα του αναιρεσείοντος, κρίνοντας εσφαλμένως ότι ο αναιρεσείων είχε προβάλει παραβίαση της αρχής της προστασίας της δικαιολογημένης εμπιστοσύνης·
            
         
               —
            
            
               στις σκέψεις 73 έως 100 της αναιρεσιβαλλομένης αποφάσεως δεν απάντησε, κατά παράβαση του άρθρου 36 του Οργανισμού του Δικαστηρίου, στο πρώτο σκέλος του τρίτου λόγου ακυρώσεως που στηρίζεται σε παραβίαση της αρχής της ίσης μεταχειρίσεως και όχι σε παραβίαση της αρχής της προστασίας της δικαιολογημένης εμπιστοσύνης·
            
         
               —
            
            
               στις σκέψεις 82 έως 100 της αναιρεσιβαλλομένης αποφάσεως, εάν εντούτοις θεωρηθεί ότι οι σκέψεις 82 έως 100 ή μέρος αυτών ή ενδεχομένως ορισμένα στοιχεία των σκέψεων αυτών αποτελούν απάντηση στο πρώτο σκέλος του τρίτου λόγου ακυρώσεως, απέρριψε την ένσταση ελλείψεως νομιμότητας του άρθρου 9, τρίτο εδάφιο, τελευταία περίοδος, των ΓΕΔ του 2011, η οποία υποβλήθηκε από τον αναιρεσείοντα και στηρίζεται σε παραβίαση της αρχής της ίσης μεταχειρίσεως.